text: Stor kritik af livsstilsmesse – gæsterne kom aldrig
  30 oktober 2016 kl. 17.31
  Udstillerne siger, de var blevet lovet, at der kom 20.000 besøgende. Lørdag kom der kun 595.
  Det er ikke mange rosende ord, som arrangørerne af weekendens livsstilsmesse i Hedensted får fra udstillerne.
  En af de mange utilfredse er Vagn Christensen fra Bang og Olufsen i Horsens.
  - Vi er i den grad blevet ført bag lyset af dem, der har solgt os det projekt, siger Vagn Christensen til TV SYD.
  Vagn Christensen, Bang og Olufsen, Horsens.: "Vi er i den grad blevet ført bag lyset af dem, der har solgt os det projekt"
  Flere af udstillerne har overfor TV SYD fortalt, at de var blevet lovet et besøgstal omkring de 20.000, men på trods af prominente musikalske gæster på messen som Medina og Sanne Salomonsen, var der lørdag kun registreret 595 gæster inklusiv udstillerne selv.
  - Vi har selvfølgelig stillet det stort an med rigtig mange tilbud til de her kunder, så vi er selvfølgelig kede af, at der ikke er kommet så mange, siger Vagn Christensen til TV SYD.
  Udstillerne kritiserer bl.a. manglende markedsføring, men det bliver afvist af arrangørerne fra Millenium Livsstilmesse
  - Vi synes, vi har gjort, hvad vi kan, vi er desværre blevet beskyldt for, at der ikke har været nogen plakater, men der hænger 2000 plakater, så jeg synes, vi har gjort, hvad vi kan, siger arrangør Medina Docaj til TV SYD.
  Nogle af udstillerne vil nu kræve, at få nogle af de penge som de har betalt for at deltage i messen retur.
  